གོང་དུ་བརྗོད་ཟིན་པ་ལྟར་རྩོམ་རིག་གིས་མི་རྣམས་ལ་བསམ་བློའི་རྒྱགས་ཕྱེ་བསྣམས་ཡོང་བ་ཡིན་ན།བརྩམས་ཆོས་གང་ཡིན་ཡང་རང་ཉིད་ཀྱི་ནང་སྙིང་དུ་གཏམས་པའི་བརྗོད་དོན་ཞིག་མེད་པར་ཚིག་གི་ལོ་མ་སྤུངས་པ་མང་དྲགས་ན་ཀློག་པ་པོ་གང་མང་ཞིག་གི་དུས་ཚོད་ཟད་པའི་རྒྱུ་རུ་ཟད་ཅིང་།དེ་ལྟ་བུའི་བརྩམས་ཆོས་དག་རྩོམ་རིག་གི་གར་སྟེགས་སུ་ཚེ་སྲོག་གི་རྒྱུན་ཡུན་རིང་དུ་གནས་མི་ཐུབ།རྩོམ་རིག་བརྩམས་ཆོས་ཀྱི་རྩོམ་ལུས་མི་འདྲ་བས་བརྗོད་སྙིང་ཕྱིར་མངོན་སྟངས་ཡང་མི་འདྲ་བར།སྙན་ངག་དང་ལྷུག་རྩོམ་ལྟ་བུར་མཚོན་ནའང་བརྗོད་འདོད་ཀྱི་བསམ་བློ་ཐད་ཀ་ཐད་ཀར་སྟོན་པར་གོམས་ཤིང་།བརྩམས་སྒྲུང་ནི་དེ་ལས་ལྡོག་སྟེ་མི་སྣའི་གསར་བཞེངས་དང་བྱུང་རིམ་བཀོད་སྒྲིག་རྙོག་འཛིང་གི་གོ་རིམ་ཁྲོད་ན་མངོན་ཆུང་གིས་སྐུང་ཡོད་པ་དང་།དེ་ཇི་ལྟར་སྔོག་རྒྱུ་ནི་ཀློག་པ་པོར་སྤྲད་པའི་འོས་འགན་རེད།བརྩམས་སྒྲུང་གང་རུང་ཞིག་གི་སྤུས་ཀར་གདེང་འཇོག་བྱེད་སྐབས།ཛ་དྲག་ཆེ་བའི་བྱུང་རིམ་དང་རྩེད་མཚར་ཁ་པོའི་ཚིག་སྦྱོར་སོགས་ཕྱི་ངོས་ཀྱི་སྣང་ཚུལ་ཙམ་ལ་གཞི་བཅོལ་བ་མ་ཡིན་པར།མི་སྣ་དང་བྱུང་རིམ།སྒྲིག་གཞི་སོགས་ཀྱི་བར་གསེང་དུ་སྐུང་བའི་གཏིང་ཟབ་པའི་བསམ་བློ་དེ་འཛིན་རྒྱུ་གལ་ཆེ།དེ་ལྟ་བུའི་བསམ་བློ་ནི་རྒྱུན་པར་སྤྱི་ཚོགས་དང་མི་ཚེ།རིག་གནས།ལས་དབང་སོགས་ལ་དམིགས་ནས་བྱུང་པ་ཞིག་ཡིན་ཞིང་།ལྗིད་ཚད་འདི་ལྟ་བུ་ཞིག་ཡོད་ཚེ་བརྩམས་སྒྲུང་དེར་ད་གཟོད་ཚེ་སྲོག་ཞུགས་ཡོད་པ་རེད།ཅེས་པ་ལྟར་ང་ཚོས་བརྩམས་སྒྲུང་གི་ཕྱི་ཤུན་བསྐྱུར་ནས་ནང་སྙིང་རྟོགས་དགོས།